Απόφαση της Επιτροπής

της 23ης Μαΐου 2000

για την περάτωση της διαδικασίας αντιντάμπινγκ όσον αφορά τις εισαγωγές κουτιών συσκευασίας ψηφιακών δίσκων καταγωγής Λαϊκής Δημοκρατίας της Κίνας και για την ελευθέρωση των ποσών που έχουν κατατεθεί ως εγγύηση μέσω των προσωρινών δασμών που έχουν επιβληθεί

[κοινοποιηθείσα υπό τον αριθμό Ε(2000) 1366]

(2000/349/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας(1), όπως τροποποιήθηκε τελευταία από τον κανονισμό (ΕΚ) αριθ. 905/98(2), και ιδίως το άρθρο 9,

Μετά από διαβουλεύσεις με τη συμβουλευτική επιτροπή,

Εκτιμώντας τα ακόλουθα:

A. ΔΙΑΔΙΚΑΣΙΑ

1. Έναρξη της διαδικασίας και προσωρινά μέτρα

(1) Η παρούσα διαδικασία κινήθηκε στις 5 Μαρτίου 1999(3), μετά από καταγγελία που υπέβαλε η European Plastics Converters (εφεξής "EuPC") εξ ονόματος των κοινοτικών παραγωγών που αντιπροσωπεύουν το μεγαλύτερο τμήμα της συνολικής κοινοτικής παραγωγής κουτιών συσκευασίας ψηφιακών δίσκων δυνάμει του άρθρου 4 παράγραφος 1 και του άρθρου 5 παράγραφος 4 του κανονισμού (ΕΚ) αριθ. 384/96 (εφεξής "ο βασικός κανονισμός").

(2) Τα προσωρινά μέτρα αντιντάμπινγκ θεσπίστηκαν στην παρούσα διαδικασία στις 4 Δεκεμβρίου 1999 με τον κανονισμό (ΕΚ) αριθ. 2563/1999 της Επιτροπής(4) (εφεξής "ο προσωρινός κανονισμός").

2. Μεταγενέστερη διαδικασία

(3) Μετά την επιβολή των προσωρινών μέτρων, ορισμένοι παραγωγοί-εξαγωγείς, εισαγωγείς και κοινοτικοί χρήστες του υπό εξέταση προϊόντος υπέβαλαν παρατηρήσεις γραπτώς. Τα μέρη που το ζήτησαν, έγιναν δεκτά σε ακρόαση.

B. ΑΝΑΚΛΗΣΗ ΤΗΣ ΚΑΤΑΓΓΕΛΙΑΣ, ΠΕΡΑΤΩΣΗ ΤΗΣ ΔΙΑΔΙΚΑΣΙΑΣ ΚΑΙ ΕΛΕΥΘΕΡΩΣΗ ΤΩΝ ΠΟΣΩΝ ΠΟΥ ΕΧΟΥΝ ΚΑΤΑΤΕΘΕΙ ΩΣ ΕΓΓΥΗΣΗ ΜΕΣΩ ΤΩΝ ΠΡΟΣΩΡΙΝΩΝ ΔΑΣΜΩΝ

(4) Με επιστολή της 7ης Απριλίου 2000 προς την Επιτροπή, η EuPC ανακάλεσε επισήμως την καταγγελία.

(5) Σύμφωνα με το άρθρο 9 παράγραφος 1 του βασικού κανονισμού, η διαδικασία μπορεί να περατωθεί όταν ανακαλείται η καταγγελία, εκτός αν αυτή η περάτωση της διαδικασίας είναι αντίθετη προς τα συμφέροντα της Κοινότητας.

(6) Η Επιτροπή έκρινε ότι η παρούσα διαδικασία μπρορούσε να περατωθεί εφόσον η έρευνα δεν είχε καταλήξει σε συμπεράσματα σύμφωνα με τα οποία αυτή η περάτωση θα ήταν αντίθετη προς τα συμφέροντα της Κοινότητας. Τα ενδιαφερόμενα μέρη ενημερώθηκαν σχετικά και είχαν την ευκαιρία να υποβάλουν τις παρατηρήσεις τους. Δεν υποβλήθηκαν παρατηρήσεις που να δείχνουν ότι η περάτωση της διαδικασίας ήταν αντίθετη με τα συμφέροντα της Κοινότητας.

(7) Επομένως, η Επιτροπή συνάγει το συμπέρασμα ότι η διαδικασία αντιντάμπινγκ όσον αφορά τις εισαγωγές κουτιών συσκευασίας ψηφιακών δίσκων καταγωγής Λαϊκής Δημοκρατίας της Κίνας μπορεί να περατωθεί χωρίς την επιβολή μέτρων αντιντάμπινγκ.

(8) Οι δασμοί που έχουν κατατεθεί προσωρινά ως εγγύηση βάσει του προσωρινού κανονισμού για το υπό εξέταση προϊόν πρέπει να ελευθερωθούν,

ΑΠΟΦΑΣΙΖΕΙ:

Άρθρο 1

Περατώνεται η διαδικασία αντιντάμπινγκ όσον αφορά τις εισαγωγές κουτιών συσκευασίας ψηφιακών δίσκων, συμπεριλαμβανομένων των κουτιών DVD (Digital Video Disc) (ψηφιακούς βιντεοδίσκους) και παρόμοια προϊόντα, από πλαστικό υλικό, που υπάγονται στον κωδικό ΣΟ ex 3923 10 00 (κωδικός Taric 3923 10 00 10), καταγωγής Λαϊκής Δημοκρατίας της Κίνας.

Άρθρο 2

Ελευθερώνονται τα ποσά που έχουν κατατεθεί προσωρινά ως εγγύηση με τον κανονισμό (ΕΚ) αριθ. 2563/1999 όσον αφορά τις εισαγωγές κουτιών συσκευασίας ψηφιακών δίσκων, όπως προσδιορίζονται στο άρθρο 1 του παρόντος κανονισμού, καταγωγής Λαϊκής Δημοκρατίας της Κίνας.

Βρυξέλλες, 23 Μαΐου 2000.

Για την Επιτροπή

Pascal Lamy

Μέλος της Επιτροπής

(1) ΕΕ L 56 της 6.3.1996, σ. 1.

(2) ΕΕ L 128 της 30.4.1998, σ. 18.

(3) ΕΕ C 63 της 5.3.1999, σ. 5.

(4) ΕΕ L 310 της 4.12.1999, σ. 17.